Klasa: 023-03/20-01/07

Urbroj: 50419-20-02

Zagreb, 26. ožujka 2020.

**ZAPISNIK**

**S 18. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 13. ožujka 2020. (petak) s početkom u 13:00 sati**

**u**

**hotelu Dubrovnik, dvorana Centrum, Gajeva 1, Zagreb**

**Dnevni red**

1. Usvajanje Dnevnog reda 18. sjednice
2. Usvajanje zapisnika 17. sjednice Savjeta
3. Informacije o Nacrtu Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrtu Programa provedbe Nacionalnog plana 2020. – 2023. za prvo trogodišnje razdoblje
4. Europski socijalni fond: osvrt na upravljanje OPULJP i provedba ESF projekata namijenjenih civilnom društvu
5. Završni osvrti

* Osvrt koordinatora radnih skupina
* Osvrt Ureda za udruge na suradnju sa Savjetom
* Osvrt Predsjednice Savjeta na trogodišnji rad Savjeta

1. Razno

**Prisutni članovi/članice: Nina Krznarić Uroda** (Ministarstvo za demografiju, obitelj, mlade i socijalnu politiku), **Kiš Sanjica** (Ministarstvo zdravstva), **Davor Golenja** (Ministarstvo zaštite okoliša i energetike), **Vicko Mardešić** (Ministarstvo rada i mirovinskoga sustava), **Romana Kuzmanić Oluić** (Ministarstvo vanjskih i europskih poslova), **Martina Jeričević** (Središnji državni ured za šport), **Ivana Penić** (Ured predsjednika Vlade RH), **Helena Beus** (Ured za udruge), **Mira Anić** (skrb o osobama s invaliditetom), **Emina Bužinkić** (zaštita i promicanje ljudskih prava), **Željka Leljak Gracin** (zaštita okoliša i održivi razvoj).

**Prisutni zamjenici/e članova:** **Gorana Marić** (Ministarstvo hrvatskih branitelja), **Ozren Pavlović Bolf** (Ministarstvo turizma), **Vesna Lendić Kasalo** (Ured za udruge), **Iris Beneš** (zaštita okoliša i održivi razvoj).

**Prisutni iz Ureda za udruge**: Stela Fišer Marković, Iva Rašić, Željka Markulin, Nemanja Relić

**Gosti: Toni Vidan** (EGSO), **Marina Škrabalo** (EGSO), **Nada Trgovčević Letica** (Ministarstvo rada i mirovinskoga sustava), **Josip Lucić** (Udruga hrvatski ratni veterani Zagreba), **Marin Grabar** (Udruga hrvatski ratni veterani Zagreba), **Natan Murtić** (Nacionalna zaklada za razvoj civilnoga društva), **Mateja Lenard** (Nacionalna zaklada za razvoj civilnoga društva), **Sara Lalić** (CMS).

**Ukupno je bilo prisutno 13 od 37 članova (ili zamjenika članova) Savjeta (3 od 20 predstavnika/predstavnica organizacija civilnog društva te 10 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Eli Pijaca Plavšić** (demokratizacija, vladavina prava te razvoj obrazovanja), **Marko Košiček** (Ministarstvo znanosti i obrazovanja).

**Nikolina Klaić** (Ministarstvo regionalnoga razvoja i fondova Europske unije), **Cvjetana Plavša – Matić**, **Luka Bogdan** (Nacionalna zaklada za razvoj civilnoga društva), **Ines Loknar Mijatović** (Ured za ljudska prava i prava nacionalnih manjina), **Danijela Hećimović** (Hrvatska zajednica županija), **Kristina Bosnić** (Ministarstvo uprave), **Biserka Stojić** (zaštita zdravlja i unaprjeđenje kvalitete života), **Hajdica Filipčić** (Ministarstvo financija), **Marija Hanževački** (sindikati), **Marko Ercegović** (Udruga gradova u Republici Hrvatskoj), **Vesna Krivošić** (socijalna skrb).

Predsjednica Savjeta, Emina Bužinkić, na početku sjednice pozdravila je sve prisutne članove i zamjenike članova Savjeta, a posebice novoimenovane članove i zamjenike članova, Dragana Jelića i Vicka Mardešića iz Ministarstva rada i mirovinskoga sustava, Ivanu Penić iz Ureda predsjednika Vlade, Vedrana Soldu iz Ministarstva zdravstva te Helenu Beus iz Ureda za udruge kao i goste na sjednici.

Sukladno informaciji koju je Ured za udruge dostavio svim članovima Savjeta, sjednica je prebačena u veći prostor kako bi se zadovoljili svi higijenski uvjeti povezani s mjerama suzbijanja koronavirusa COVID-19 te su svi prisutni zamoljeni za pridržavanje svih uputa vezanih za udaljenost od drugih na sjednici te poštivanje higijenskih preporuka.

Nije utvrđen kvorum.

**Ad 1. - Usvajanje dnevnog reda 17. sjednice Savjeta za razvoj civilnoga društva**

U sklopu poziva na sjednicu, članovi Savjeta dobili su predloženi Dnevni red:

1. Usvajanje Dnevnog reda 18. sjednice
2. Usvajanje zapisnika 17. sjednice Savjeta
3. Informacije o Nacrtu Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrtu Programa provedbe Nacionalnog plana 2020. – 2023. za prvo trogodišnje razdoblje
4. Europski socijalni fond: osvrt na upravljanje OPULJP i provedba ESF projekata namijenjenih civilnom društvu
5. Završni osvrti

* Osvrt koordinatora radnih skupina
* Osvrt Ureda za udruge na suradnju sa Savjetom
* Osvrt Predsjednice Savjeta na trogodišnji rad Savjeta

1. Razno

Budući da na sjednici nije utvrđen kvorum, nije se glasalo o predloženom Dnevnom redu, već je predsjednica Savjeta predložila da se sjednica odvija po predloženom Dnevnom redu.

**Ad 2. - Usvajanje zapisnika 17. sjednice Savjeta za razvoj civilnoga društva**

Sukladno zaključku s 11. sjednice Savjeta, zapisnik prethodne sjednice dostavljen je ranije kako bi članovi Savjeta imali mogućnost dostave komentara i prijedloga. Zaprimljeni su komentari uvršteni u tekst zapisnika koji je upućen s pozivom na sjednicu. Uz zapisnik, na stranicama Ureda za udruge će biti objavljena i snimka posljednje sjednice koja će biti dostupna i na *Youtube* kanalu Ureda za udruge.

Budući da na sjednici nije utvrđen kvorum, usuglašeno je da će Ured za udruge svim članovima Savjeta ponovno dostaviti nacrt zapisnika 17. sjednice kako bi se putem e-maila očitovali na prijedlog zapisnika.

**Ad. 3. – Informacije o Nacrtu Nacionalnog plana stvaranja poticajnog okruženja za razvoj civilnoga društva od 2020. do 2026. i Nacrtu Programa provedbe Nacionalnog plana 2020. – 2023. za prvo trogodišnje razdoblje**

Helena Beus navela je da je Ured za udruge zatražio sva mišljenja i procjene fiskalnog učinka koja su potrebna da bi se išlo u postupak javnog savjetovanja. Vjeruje da će ih brzo dobiti jer je rok 5 dana.

Eminu Bužinkić zanimalo je kada se može očekivati javno savjetovanje i kada će Nacionalni plan i Program provedbe biti usvojeni.

Helena Beus smatra kako bi javno savjetovanje najvjerojatnije trebalo biti otvoreno do kraja mjeseca i bit će otvoreno 30 dana. Nakon toga slijede službena očitovanja nadležnih tijela državne uprave.

Mira Anić podsjetila je da je bilo dosta govora da Nacrt Nacionalnog plana treba biti usklađen s Nacionalnom razvojnom strategijom RH do 2030.

Helena Beus je replicirala da je je usklađen naziv dokumenta, a sam Program će se usklađivati sukladno uputama nadležnog tijela, Ministarstva regionalnog razvoja i fondova EU.

Iris Beneš imala je upit vezano za procjenu fiskalnog učinka, u Nacrt Programa provedbe ubačene su teme vezane uz održivi razvoj, a s obzirom na stav Ministarstva zaštite okoliša i energetike da ne financira organizacije civilnoga društva hoće biti osigurana financijska sredstva za ove aktivnosti.

Davor Golenja iz Ministarstva zaštite okoliša i energetike odgovorio je da je poslana povratna informacija Uredu za udruge s upitom za pojašnjenje vezanim za uključivanje održivog razvoja u Nacrt Programa provedbe, odnosno za dodatnim obrazloženjem, no ministarstvo nije dobilo odgovor. Naveo je i da MZOE financira civilno društvo. Dopisom od 03. veljače 2020. godine, dostavljeni su podaci o godišnjem planu natječaja, javnih poziva i drugih programa financiranja programa i projekata organizacija civilnog društva u 2020. godini kao i informacija o pružanju financijske podrške Udruzi za zaštitu prirodnih, povijesnih i kulturnih vrijednosti i gospodarski razvoj Zrinske gore i Banovine te sektorska analiza.

Iris Beneš zanimalo je financira li osim oporavilišta za divlje životinje MZOE još neke aktivnosti civilnoga društva u pogledu zaštite okoliša. Zadnjih 7-8 godina nije bilo natječaja MZOE namijenjenih udrugama. Kao predstavnica organizacija civilnoga društva iz područja zaštite okoliša ima obvezu proslijediti sve relevantne informacije udrugama iz područja zaštite okoliša.

Davor Golenja naveo je da je MZOE dostavio sektorsku analizu Uredu za udruge i kako je sve iskomunicirano s Uredom za udruge. Dopisom od 12. veljače 2019. godine, dostavljeni su podaci o ažuriranim godišnjim planom natječaja, javnih poziva i drugih programa financiranja programa i projekata organizacija civilnog društva u 2019. godini

Eminu Bužinkić zanimalo je kada se okvirno može očekivati usvajanje Nacionalnog plana i Programa provedbe, a Helena Beus je replicirala da se to može očekivati do ljeta.

**Ad. 4. - Europski socijalni fond: osvrt na upravljanje OPULJP i provedba ESF projekata namijenjenih civilnom društvu**

Praćenje provedbe Europskog socijalnog fonda bila je stalna tema ovog saziva Savjeta kao i praćenje rada Odbora za praćenje Operativnog programa „Učinkoviti ljudski potencijali“ u čijem radu sudjeluju i predstavnici civilnoga društva i članovi Savjeta.

Na sjednici su bili prisutni predstavnici Ministarstva rada i mirovinskoga sustava koji su Savjet izvijestili o planiranim natječajima za organizacije civilnoga društva te o budućim aktivnostima Odbora za praćenje.

Emina Bužinkić imala je pitanje za predstavnike MRMS o tome koji su planovi Upravljačkog tijela vezani za daljnji rad Odbora za praćenje Operativnog programa „Učinkoviti ljudski potencijali 2014. – 2020.“ (OP ULJP). Bilo riječi o rotaciji predstavnika OCD u Odboru za praćenje. Zanimalo ju je do kada predstavnicima OCD-a traje mandat u Odboru za praćenje.

Nada Trgovčević Letica navela je da Odbor za praćenje od svog osnutka ima dvije sjednice godišnje. Ne može dati odgovor vezan za buduće funkcioniranje Odbora za praćenje, budući da ona nije nadležna za rad Odbora za praćenje.

Sljedeće pitanje predsjednice Savjeta bilo je vezano za A i B liste Indikativnog godišnjeg plana natječaja, odnosno kada će B lista biti objavljena o čemu je bilo riječi na prethodnoj sjednici.

Nada Trgovčević Letica je odgovorila da je B lista objavljena 25. veljače 2020. Nije se odustalo od nijednog natječaja koji nije objavljen prošle godine. Sve ovisi o kvaliteti i spremnosti natječajne dokumentacije, a PT 1 i PT 2 su slobodni pripremati sve natječaje za koje smatraju da trebaju biti objavljeni. Navedeno je posebno važno jer se nalazimo u 2020. te Upravljačko tijelo poziva na objavu što većeg broja natječaja s obzirom da se svi se projekti moraju završiti do lipnja 2023. godine.

Svjetlana Marijon, članica Odbora za praćenje OP ULJP, pitala je zašto se odgađa natječaj za mlade faza II koji je bio najavljen za lipanj 2019.

Nada Trgovčević Letica je odgovorila da se natječaji objavljuju dinamikom kojom Posrednička tijela pripremaju natječajnu dokumentaciju. Već tijekom sljedećeg tjedna vjerojatno će biti objavljen poziv „Umjetnost i kultura za mlade“.

Vesna Teršelič istaknula je sporost odlučivanja u pogledu ESF poziva te sporost u donošenju Nacionalnog plana stvaranja poticajnog okruženja za razvoj civilnoga društva. Postoje posljedice ne donošenja odluka; civilno društvo se ne razvija, u najboljem slučaju ono stagnira što je posljedica ne donošenja strateškog dokumenta te ne odlučivanje po pitanju natječaja. Zanima ju postoje li sankcije za tijela koje ne donose odluke.

Nada Trgovčević Letica je navela da su 4 poziva u procesu evaluacije od strane Nacionalne zaklade za razvoj civilnoga društva: „Tematske mreže za društveno-ekonomski razvoj te promicanje socijalnog dijaloga u kontekstu unapređivanja uvjeta rada“, „Prostori sudjelovanja - razvoj programa revitalizacije prostora u javnom vlasništvu kroz partnerstvo OCD-a i lokalne zajednice“, „Suradnja organizacija civilnoga društva i lokalnih vlasti na prevenciji korupcije i sukoba interesa u provedbi javnih politika“ i “Pridruži se – Aktivni u mirovini”. Za poziv „Aktivni u mirovini“ uskoro slijedi ugovaranje, za ostale pozive se čeka izvješće o procjeni kvalitete od strane PT2. Nema kaznene odgovornosti, no svjesni su da se dugo čeka da se završe postupci. Nada se da će korištenje pojednostavljene troškovne opcije ubrzati neke stvari.

Natan Murtić iz Nacionalne zaklade za razvoj civilnoga društva naveo je da je poziv “Pridruži se – Aktivni u mirovini – Jačanje sposobnosti organizacija civilnoga društva za unaprjeđenje mogućnosti aktivnog sudjelovanja i socijalne uključenosti umirovljenika“ i dalje otvoren, ostali pozivi su u završnoj fazi procjene, to jest u fazi čišćenja proračuna i nakon toga slijedi potpisivanje ugovora i provedba projekata.

Miru Anić zanimalo je odnosi li se to i na poziv vezan za društveno poduzetništvo, na što je Natan Murtić potvrdio da se isto odnosi i na taj poziv.

Sara Lalić imala je upit vezano za poziv Tematske mreže. Zanimalo ju je hoće li se natječaj ponavljati za ona područja u kojima nije bilo ugovaranja kako bi se ta sredstva iskoristila. Nada Trgovčević Letica je odgovorila da ne postoji taj plan i taj poziv nije predviđen za ponovnu objavu.

Emina Bužinkić podsjetila je na zaključak Savjeta od prije dvije sjednice vezano za alokaciju od 2 posto za civilno društvo u novom financijskom razdoblju za program ESF+ . Zanima ju ima li pomaka po tom pitanju.

Nada Trgovčević Letica je odgovorila kako ESF+ uredba nema posebnog specifičnog cilja vezano za civilno društvo, ali se mogućnost financiranja djelovanja organizacija civilnoga društva pruža kroz sve prioritete te organizacije civilnoga društva neće biti isključene (što vrijedi za sve EU zemlje).

Emina Bužinkić je ponovila da je zaključak Savjeta u skladu sa zaključkom EU Parlamenta u pogledu ESF+ te ju je zanimalo hoće li OCD-i i na koji način biti uključeni u planiranje prioriteta u novom financijskom razdoblju.

Nada Trgovčević Letica je istaknula da je za proteklo razdoblje proces programiranja bio otvoren i transparentan. Proces programiranja novog financijskog razdoblja još nije započeo. Kada se bude znalo koliko nacionalnih operativnih programa ćemo imati, onda će se uključiti sve dionike.

Željka Leljak Gracin postavila je pitanje jesu li provedbena tijela raspravljala o tekućim projektima vezano za korona virus imajući u vidu korisnike i aktivnosti. Nacionalna zaklada za razvoj civilnoga društva je dala upute dijelu korisnika koji su postavili konkretne upite. Radi se o višoj sili zbog koje se prihvaćaju odstupanja u provedbu. Zanima ju jesu li MRMS i druga tijela razmišljala o uputi vezano za aktivnosti i troškove. Neki projekti su pred završetkom provedbe i završne aktivnosti se moraju otkazati.

Nada Trgovčević Letica potvrdila je da je MRMS zaprimilo slične upite, no još nije izrađena službena uputa koja će se komunicirati sa svim PT vezano za odredbe o višoj sili u ugovorima.

Helena Beus je istaknula da je Ured za udruge dostavio uputu o postupanju korisnicima Švicarsko-hrvatskog programa suradnje, budući da je dosta projekata u navedenom programu vezano uz rad sa školama te je slična situacija kao i kada je bio štrajk prosvjetnih radnika.

Svjetlana Marijon je navela da je niz korisnika usluga OCD-a pogođen situacijom, posebice ranjive skupine, pitanje je prihvatljivost troškova za vrijeme krize i uputa treba ići danas ili u ponedjeljak ujutro. Nastavno na odgovor vezan za poziv „Tematske mreže“ zanimalo ju je u kojoj fazi evaluacije se nalazi navedeni poziv.

Natan Murtić je odgovorio da je Nacionalna zaklada za razvoj civilnoga društva pripremila obavijest svim korisnicima vezano za postupanje zbog korona virusa, a korisnici su pozvani da razmisle o alternativnim održavanjima aktivnosti i preraspodjelama i da se obustavi projekt dok se situacija ne smiri.

Mira Anić pozvala je da se razmisli i o pružateljima socijalnih usluga.

Nada Trgovčević Letica navela je da će svi troškovi u ovom periodu bit prihvatljivi, no vezano za korisnike ne može dati odgovore za sve skupine, već upute trebaju dati nadležna tijela.

Marina Škrabalo predložila je da Ured za udruge uputi dopis Nacionalnom kriznom stožeru kako bi se definiralo kome se udruge mogu obratiti vezano za upite oko korisnika socijalnih usluga. Zaklada Solidarna priprema akciju za pomoć starima i nemoćnima tijekom krize, pozvala je Ministarstvo za demografiju, obitelj, mlade i socijalnu politiku da se uključi kako se ne bi zatrpavao s pitanjima Nacionalni krizni stožer.

Emina Bužinkić navela je da se danas zbog nedostatka kvoruma ne mogu usvajati zaključci, no pozdravlja inicijativu da Ured za udruge dostavi dopis Nacionalnom kriznom stožeru kako bi Stožer dao uputu za rad volontera, pomagača i sl. ili kontakt osoba kojima se udruge mogu obratiti sa svojim pitanjima.

Helena Beus smatra da je možda bolje da upit Stožeru pošalje Ministarstvo za demografiju, obitelj, mlade i socijalnu politiku.

Ivana Penić navela je da se svi mogu obratiti stožerima civilne zaštite, za sada su objavljene općenite upute kojih se svi trebaju pridržavati.

Sanjica Kiš navela je da Ministarstvo zdravstva sve preporuke i upute objavljuje na svojim internetskim stranicama. Ministarstvo je sugeriralo udrugama da se ponašaju sukladno uputama Kriznog stožera i HZJZ.

Toni Vidan postavio je dodatna pitanja vezana uz poziv „Tematske mreže“, na što je Nada Trgovčević Letica odgovorila da trenutno traje postupak procjene prijava, i da se ocjenjivači moraju usuglasiti oko ocjena.

Marina Škrabalo navela je da je na Odboru za praćenje višekratno traženo pojašnjenje zašto za natječaj koji je zatvoren u lipnju 2018. još uvijek nisu objavljeni rezultati. Postoje ozbiljni izazovi u upravljanju ljudskim resursima, i Nacionalna zaklada za razvoj civilnoga društva treba koordinirati taj proces, a sljedeći saziv Savjet treba dobiti obrazloženje koje su to poteškoće bile u procesu. Došli smo do situacije da se neki projekti neće moći završiti do završetka trenutne financijske omotnice.

Svjetlana Marijon je istaknula da u ovoj situaciji trebaju jasne upute i za rad pomoćnika u nastavi budući da njihov rad često koordiniraju udruge. Uputila je apel Vladi da se daju jasne upute resorima.

Nada Trgovčević Letica je navela kako ne može dati konkretne odgovore za sve natječaje i za sve skupine. Nitko ne zna što će biti u ponedjeljak. Svi trebaju slušati upute Stožera. Ovo su specifične okolnosti.

Emina Bužinkić je podržala apel za jasnim uputama za civilno društvo u pogledu ove krize.

Toni Vidan je istaknuo da je Savjet mjesto gdje sjede TDU i OCD, daju sugestije i dogovaraju zaključke. To je bit ovog tijela. Radi se o zdravorazumskoj preporuci za koju nije potreban kvorum.

Emina Bužinkić zahvalila predstavnicima MRMS što su došli i odgovorili na upite i ponovila prijedlog zaključka da Ured za udruge kao koordinacijsko tijelo za civilno društvo koordinira upute TDU prema OCD u pogledu rada tijekom pandemije korona virusa.

1. **Ad. 5. - Završni osvrti**

* **Osvrt koordinatora radnih skupina**

Željka Leljak Gracin koordinatorica radne skupine za financije, normativni i institucionalni okvir navela je da je ova radna skupina nastala spajanjem dvije skupine u jednu. Postupak donošenja Uredbe o kriterijima za utvrđivanje korisnika i načinu raspodjele dijela prihoda od igara na sreću bio je ključna tema rada radne skupine. Cilj je bio da se proces otvori i bude participativan. Često je na sastancima bilo malo članova radne skupine, ali u manjoj grupi se moglo otvoreno i konstruktivno razgovarati. Izrađen je vremenik donošenja Uredbe što je prihvaćeno i na sjednici Savjeta i prošle godine, a u velikoj mjeri su tijela državne uprave prihvatile preporuke. Smatra da je bilo pozitivnih pomaka. U radu radne skupine sudjelovala je i predstavnica Ministarstva financija te je ostvaren pomak u komunikaciji s navedenim Ministarstvom. Na sastanke su pozivani vanjski gosti. Moglo je biti i bolje, ali vanjski čimbenici su podosta utjecali na rad.

Iris Beneš je umjesto Miljenke Buljević, koordinatorice radne skupine za praćenje provedbe Nacionalne strategije stvaranja poticajnog okruženja za razvoj civilnoga društva, izložila rad ove radne skupine. Navela je da je ključni problem ove radne skupine bila činjenica da nacionalni strateški dokument nije donesen. Radna skupina je davala preporuke Savjetu. Predstavnici TDU i OCD su dobro komunicirali u radu radne skupine no malo članova je sudjelovalo u radu radne skupine.

Stela Fišer Marković prezentirala je rad radne skupine za vidljivost rada Savjeta. Novost je da od ovog saziva Savjeta sjednice su snimane i snimke su dostupne za svaku od sjednica, što je standard koji je dostignut i neće se snižavati, a preporuka je novom sazivu Savjeta da oživi ovu radnu skupinu.

Toni Vidan govorio je u ime radne skupine za međunarodnu suradnju budući da koordinator Ivan Novosel nije bio prisutan na sjednici – zahvaljuje Uredu za udruge zbog suradnje u pripremi konferencije „Civilno društvo kao stup europskih vrijednosti“ koja je zbog širenja koronavirusa otkazana.

Željka Leljak Gracin napomenula da je tijekom trajanja ovog saziva preminuo jedan član Savjeta Igor Tkalec čiji se odlazak osjeti u radu Savjeta. Nedostaje dobra suradnja između različitih sektora – onakva kakva je bila prisutna dok je Igor Tkalec sudjelovao.

* **Osvrt Ureda za udruge na suradnju sa Savjetom**

Helena Beus je istaknula da se pridružila radu Savjeta u drugoj godini ovog saziva kad je saziv već konstituiran i proveo strateško planiranje. Nastojala je Savjetu pružiti svu potrebnu pomoć i asistenciju, nekada su stvari išle brže, nekada sporije.

Kao ključne teme koje su obrađivane, istaknula je gospodarske djelatnosti udruga i *de minims* pravila, ESF, Uredbu o kriterijima za utvrđivanje korisnika i načinu raspodjele dijela prihoda od igara na sreću, Nacionalnu strategiju, to jest Plan, godišnja izvješća o financiranju organizacija civilnoga društva i predsjedanje RH Vijećem EU. Neke teme su ostale otvorene i vjerojatno će se Savjet u narednom mandatu nastaviti baviti se s njima.

Najavila da planira sastanak radne skupine za financije, normativni i institucionalni okvir jer se planiraju izmjene i dopune Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

* **Osvrt Predsjednice Savjeta na trogodišnji rad Savjeta**

Emina Bužinkić, predsjednica Savjeta, navela je da ovo možda nije zadnja sjednica ovog saziva Savjeta, ali je rad ovog saziva pri kraju. Ovo je treći saziv Savjeta u kojem je djelovala, no ovo joj je bio najteži saziv za rad. Suradnja između organizacija civilnoga društva i tijela državne uprave bila je otežana.

Mandat je započeo vrlo konstruktivno strateškim planiranjem na kojem je bila prisutna većina članica i članova, kako iz TDU tako i iz OCD.

Definirani su prioriteti u radu:

* Sudjelovanje Savjeta u davanju mišljenja Vladi RH o nacrtima propisa i ostalim pravnim dokumentima kojima se utječe na razvoj civilnoga društva u RH
* Očuvanje i kvaliteta institucionalnog okvira za razvoj civilnoga društva
* Komuniciranje s državnom vlasti i građanima kako je jako civilno društvo ključno za poboljšanje kvalitete života građana;
* Rad na jačanju uloge civilnoga društva, izjednačavanje uloga sa druga dva sektora;
* Jačanje uloge civilnoga društva i utjecaja u razvoju društva općenito
* Unaprijeđenje komunikacije između civilnoga društva (udruga) i državnih tijela; Olakšava komunikaciju državnog sektora i civilnoga društva; Formirati konkretne zaključke – time se može nositi sa promjenjivom klimom politike
* Dekriminalizacija civilnoga društva; Pozitivni društveni utjecaj/promjene za koje je zaslužno civilno društvo
* Senzibilizacija javnosti o značenju civilnog društva i radu Savjeta
* Spriječiti podržavljivanje civilnog sektora
* Forum rasprave pluralnosti civilnoga društva i pluralnosti javnog sektora

Nastavila je kako neke točke nisu ostvarene, poput očuvanja institucionalnog okvira i unaprjeđenje komunikacije između TDU i OCD, a nije se poštivala niti autonomija djelovanja OCD-a. Pitanje održivosti, OCD-a, prvenstveno financijske, ostaje ključno pitanje i za sljedeći saziv.

Komunikacija između članova Savjeta svedena je na sjednice, izvan sjednica održavana je slaba komunikacija (iako je bilo pozitivnih primjera), no ni ona kao predsjednica nije dobivala odgovore na svoje upite i dopise.

Kao prioritetne teme u radu ovog mandata Savjeta izdvojila je:

* Nacionalnu strategija stvaranja poticajnog okruženja za razvoj civilnoga društva koja predstavlja veliko razočaranje jer krovni strateški dokument nije donesen.
* Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge. Helena Beus je navela da će se Uredba ažurirati, a Emina Bužinkić se nada da će se to napraviti u širokom konzultativnom procesu.
* Uredbu o kriterijima za utvrđivanje korisnika i načinu raspodjele dijela prihoda od igara na sreću, pri čemu su donesene preporuke za pravovremeno uključivanje OCD-a u donošenje Uredbe, to jest Savjeta, i to je pozitivna praksa koja treba postati praksa kod svih nadležnih tijela.
* Europski socijalni fond – postavila je pitanje zašto Vlada isključuje civilno društvo iz natječaja i participativnog upravljanja. Izrazila je zadovoljstvo što se planira uključivanje civilnoga društva u planiranje novog proračunskog razdoblja.
* Europski gospodarski i socijalni odbor kod kojeg je prisutna šutnja o proceduri te odgađanje izbora za nove članove EGSO iz reda civilnoga društva.
* *De minimis* i problem izjednačavanja udruga s poduzetnicima i tretiranje civilnoga društva kao aktera na tržištu.

Preporuke novom sazivu Savjeta su sljedeće:

* osigurati konzultativnu i suradničku platforma
* fokusirati se na nacionalni strateški dokument za stvaranje poticajnog okruženja za razvoj civilnoga društva i procese vezane za osiguranje financijske stabilnosti organizacija civilnoga društva
* osigurati javnost rada savjeta i decentraliziranu komunikaciju s civilnim društvom
* uspostaviti dogovore i stabilnu suradnju između civilnoga društva i tijela državne uprave.

Helena Beus vezano za komunikaciju smatra da nije tako loša situacija. Komunikacija je postojala, dogovarale su se sjednice. Komunikacija i povjerenje trebaju biti obostrani.

Vesna Teršelič navela je da su izvještaji o prethodne tri godine rada Savjeta zanimljivi i trebaju biti dostupni širem krugu OCD-a. Institucionalni okvir je narušen, urušio se sustav podrške, Strategija nije donesena. Novi saziv mora biti otvoren za sve. Zahvalna je svima koji su izdržali rad u Savjetu.

Marina Škrabalo smatra da se uz sve izazove i mane Savjet se pokazao kao stabilna točka dijaloga OCD-a i TDU-a već 18 godina.

Njene preporuke su da se Savjet treba fokusirati na europsku dimenziju javnih politika. Ured za udruge je pružao stručnu podršku hrvatskim članovima EGSO iz reda civilnoga društva, no trebaju se precizirati odgovornosti između 3 institucije (MVEP, MRMS, Ured za udruge) i članova EGSO.

Potrebno je razvijati zakladništvo i filantropiju. Predložila je da budući saziv Savjet osnuje radnu skupinu za filantropiju i radnu skupinu za europske poslove.

Apelira da se sektor zaklada aktivno uključi u proces imenovanja u Savjet. Postoji dobra praksa savjetovanja sa Hrvatskom mrežom zaklada, a postoji i forum zaklada Forum ZaDobro.BIT! i zalaže se da se prijedlog članova Savjeta iz reda zaklada donese kroz konzultacije sa zakladama, a ne jednostrano od strane Ureda za udruge.

Zalaže se za što hitnije imenovanje novih članova EGSO kako bi se što prije mogli uključiti u rad EGSO, pogotovo u razna radna tijela. Također se zalaže da se ne urušava dobra praksa transparentnog izbora članova EGSO iz reda civilnoga društva. Javila se da pomogne u procesu jer se neće kandidirati za novi mandat i za upućivanje novih predstavnika u rad.

Emina Bužinkić navela je da je pisala MRMS vezano za izbor članova EGSO, iz kabineta ministra odgovor je da će se izbori provesti na vrijeme. Vicko Mardešić, član Savjeta iz MRMS, replicirao je da će se postupak izbora članova EGSO iz reda civilnoga društva provesti tijekom travnja.

Toni Vidan smatra da to možda nije izvedivo jer Savjet mora imenovati komisiju za izbor članova EGSO iz reda civilnoga društva. Helena Beus vjeruje da bi do 15. travnja trebali imati novi saziv Savjeta.

Željka Leljak Gracin je zahvalila Emini Bužinkić na radu u ulozi predsjednice Savjeta, što nije bila laka zadaća jer smatra da je bilo teško raditi u ovom sazivu Savjeta

Emina se zahvalila svima na suradnji, zahvalila se Uredu za udruge koji je osiguravao da rad Savjet tehnički i organizacijski glatko teče.

**Ad 6. – Razno**

**Konferencija „Civilno društvo kao stup europskih vrijednosti“ –**svi članovi Savjeta dobili su informaciju da se planirana konferencija u organizaciji Ureda za udruge, Europskog gospodarskog i socijalnog odbora i Savjeta odgađa zbog preporuka Stožera civilne zaštite Republike Hrvatske vezano za suzbijanje širenja koronavirusa te visoku rizičnost same konferencije zbog brojnih sudionika iz cijele Europe.

Ured za udruge će nastojati u suradnji s EGSO organizirati konferenciju u drugom terminu, o čemu će članovi biti pravovremeno obaviješteni.

**c) Izvješće o radu Savjeta u 2019. -** Ured za uputio je svim nadležnim tijelima zahtjev za očitovanjem na Nacrt Izvješća o radu Savjeta u 2019. te se usvajanje Izvješća očekuje do kraja ožujka 2020.

**Izbor članova Savjeta u 7. sazivu –** budući da je Povjerenstvo za izbor članova Savjeta prije sjednice imalo sastanak na kojem su prebrojani glasački listići po područjima, članovima Savjeta predstavljeni su kandidati koji su dobili najveći broj glasova po područjima te je navedeno da će cjelokupna lista sa svim kandidatima i brojem glasova po područjima biti objavljena na internetskoj stranici Ureda za udruge u ponedjeljak, 16. ožujka 2020.

Sjednica je završila oko 15:00h.

**Zapisnik sastavio: Predsjednica Savjeta:**

Nemanja Relić, v.r. Emina Bužinkić v.r.